Jɨm anajty tüg yëydɨjc,
fariseojäy yꞌixpɨjcɨn anajty yajtuunɨpy.
Hueꞌ anajty yxɨɨ Nicodemo.
Jeꞌ anajty ñigohuajcꞌajtyp ma je judíojäy ajcxy ymiiñ.
Chi jadaꞌ Nicodemo ymiñ coodz ma Jesús anajty yꞌity,
chi nɨmay:
―Huindzɨn,
nejhuɨɨyb ɨɨch ajcxy co miich tüg huindzɨn huɨdibɨ tzomb ma Dios.
Com caꞌ ni pɨn jaty nej tunɨpy je mɨjhuinmaꞌñ huɨdibɨ miich mdumyb,
pen caꞌ Dios ymɨcꞌajt mɨɨdɨty.
Chi Jesús yꞌadzooy:
―Janch janch ɨɨch miich yam jaduꞌn nɨmäy,
co caꞌ ni pɨn ixɨpy Dios yꞌit,
pen caꞌ jadügꞌoc ymaꞌxungꞌajttɨgach.
Chi Nicodemo yajtɨy:
―Per,
¿nej tüg jäy tɨɨbɨ ymɨjꞌanäccɨɨyñɨ yꞌocnimaꞌxungꞌajttɨgájtzpɨty jadügꞌoc?
¿Nej jëbɨ jadügꞌoc ytɨgɨ̈y ma ytaj yꞌaa yjot,
e chi ymaꞌxungꞌadɨty jadügꞌoc?
Chi Jesús yꞌadzooy:
―Janch janch ɨɨch miich yam jaduꞌn nɨmäy pen caꞌ jäy yjothuimbity etz ñɨɨbety,
pen caꞌ Dios yjɨhuɨꞌñ ymɨcꞌajt yꞌadɨgɨ̈yii yjottɨgɨ̈yii,
caꞌ jëbɨ ytɨgɨ̈y ma Dios chɨnäy.
Je jäy huɨdibɨ ajcxy maꞌxungꞌajtp ma töxyjäy,
ymɨɨd ajcxy ñinïcx yjugyꞌajtɨn.
Je jäy ajcxy huɨdibɨ Dios yjɨhuɨꞌñ ymɨcꞌajt adɨgɨɨyɨpy jottɨgɨɨyɨpy ymɨɨd ajcxy Dios yjugyꞌajtɨn.
Caꞌ nej mnayjɨhuɨ̈huɨɨyb co tɨ nnɨmäy co copɨcy mmaꞌxungꞌadɨpy huinjemy,
co Dios yjɨhuɨꞌñ ymɨcꞌajt xyꞌadɨgɨ̈huɨpy xyjottɨgɨ̈huɨpy.
Com je poj miinɨɨyb hueñytɨmymaꞌamyɨty,
e nmɨdoohuɨm co yꞌaꞌɨɨch,
e caꞌ nnejhuɨɨyɨm ma choñ e ma ñɨcxy.
Jaduꞌn nej je poj ypojy e nganejhuɨɨyɨm ma choñ,
nañ tɨm jaduꞌn yjaty mɨɨd je Espíritu Santo,
caꞌ nejhuɨɨyɨm nej yjaty co adɨgɨ̈y jottɨgɨ̈y jäy.
Chi Nicodemo yajtɨhuimbijty:
―¿Nej tijy co yjaduꞌnɨty?
Caꞌ nhuinjɨhuɨ̈yɨch.
Chi Jesús yꞌadzooy:
―Miich huindzɨnꞌajtp ma yɨ judíojäy,
¿ti co caꞌ mhuinjɨhuɨ̈y jadayaabɨ tɨyꞌajt?
Janch janch ɨɨch miich yam jaduꞌn nnɨmäy co ɨɨch etz nDeedɨch ngapxyp yɨ huɨdibɨ nejhuɨ́ɨygɨxypɨch,
e nyejcpyɨch ajcxy tɨyꞌajt yɨ huɨdijaty ɨɨch tɨ nꞌíjxcɨxyɨch.
Miich ajcxy judío ixpɨcytɨjc caꞌ ajcxy mgöbɨjccɨxy ɨɨch ajcxy ndɨyꞌajt.
Pen caꞌ miich ajcxy mɨbɨjccɨxy jada tɨyꞌajt huɨdibɨ njanimɨydacypɨch huɨdibɨ yajpatp ya naaxhuiñ,
caꞌ ajcxy mmɨbɨgɨpy co njanimɨydägɨbɨch yɨ tɨyꞌajt huɨdibɨ tzajpjoty yajpatp.
Caꞌ ni pɨn tɨ yꞌoy tzajpjoty,
ɨɨch je jäy tügpajc huɨdibɨ tɨ ndzoñɨch tzajpjoty,
tɨ ngɨdägyɨch ya naaxhuiñ.
Jaduꞌn nej Moisés yajꞌoyɨy je pujx tzaꞌñ,
e chi yajcruudzpety jɨm mɨjtɨgɨ̈duum jɨgɨx chögɨpy je jäy ajcxy ma je ahuaꞌn ɨyujc chüchyii.
Nañ tɨm jaduꞌn jäy ajcxy xyajcruudzpedaꞌñɨch.
E tügꞌócɨy jäy ajcxy pɨnjaty xymɨjpɨdaacpɨch,
caꞌ yɨꞌ jugyꞌajtɨn ycɨxy ytɨgooy ni mɨna.
Ooy mɨjcajee Dios tzocy jɨhuɨ̈y yɨ naaxhuiñyjäy co yecy yꞌung tügpajcpɨ mɨɨd jäy ajcxy ypocy ycɨxpɨ.
Paady pɨnjaty mɨbɨjcp mɨjpɨdacp yɨꞌ yꞌung,
caꞌ yjugyꞌajtɨn ycɨxɨpy ytɨgoyɨpy tüccɨꞌyɨ.
Hueꞌ janchtɨy yꞌalma ypaadɨpy tüg jugyꞌajtɨn huɨdibɨ caꞌ ni mɨna ycɨxɨpy ytɨgoyɨpy.
Dios caꞌ quejxy yꞌung ya naaxhuiñ co tzaachytunɨpy yɨ naaxhuiñyjäy ajcxy mɨɨd ypocy ycɨxpɨ.
Paady yꞌung quejxy co yajpocyñïhuáatzcɨxɨpy.
Je jäy ajcxy pɨnjaty mɨbɨjcp mɨjpɨdacp Dios yꞌung,
caꞌ ajcxy Dios chaachytunɨpy mɨɨd ypocy ycɨxpɨ.
Je jäy ajcxy pɨnjaty caꞌ mɨbɨcy caꞌ mɨjpɨdägy Dios yꞌung,
pocycähuɨpy ajcxy ma Dios,
co caꞌ mɨjpɨdacɨ ajcxy Dios yꞌung tügpajcpɨ.
Paady ycɨxpɨ Dios tzaachytunaꞌñ mayjäy mɨɨd ypocy ycɨxpɨ,
com co Dios quejxy yꞌung mɨɨd ytɨyꞌajt ya naaxhuiñ,
e caꞌ ajcxy mɨbɨjcy Dios yꞌung,
jaduꞌn jeꞌ anajty nej tüg jɨɨn huɨdi codɨɨcxɨp jäy ajcxy ma chɨnaayɨn yjugyꞌajtɨn.
Per caꞌp ajcxy je naaxhuiñyjäy mɨjpɨdacy je jɨɨn,
jaduꞌn nej jɨhuɨ̈y ajcxy anajty yjacjotcujcɨty co chɨnaaygɨxy agoodztuuyb,
com jeꞌ co nïgɨ tzachnijotꞌajtcɨxy jɨbɨc-huinmaꞌñ.
Com je jäy ajcxy huɨdibɨ jɨbɨc-huinmaꞌñ tzach nijotꞌajtcɨxp,
caꞌ ajcxy tzojcɨ Dios ytɨyꞌajt,
jaduꞌn nej jɨhuɨ̈y caꞌ chɨnähuaangɨxy ma jɨɨn ytɨɨcxɨn.
Caꞌ ajcxy yꞌamɨdooꞌidanɨ Dios yꞌayuc,
caꞌydɨ ñiguëxɨ̈gy je jɨbɨcpɨ huɨdibɨ ajcxy ytumyb.
Je jäy ajcxy huɨdibɨ cuydumb Dios ytɨyꞌajt,
jeꞌ ajcxy ñiminɨpy Dios yꞌung ytɨyꞌajt,
jaduꞌn nej jɨhuɨ̈y jɨɨn nimiingɨxy ma ytɨɨcxy,
huen jatyɨmy niguëxɨ̈gy co oy ytungɨxy etz co Dios ytɨyꞌajt ajcxy mɨɨdɨty ma yjot yhuinmaꞌñ.